钦定古今图书集成/明伦汇编/氏族典/第167卷 > 《廖用贤尚友录》 > 官惟贤
## 钦定古今图书集成/明伦汇编/氏族典/第167卷 > 《廖用贤尚友录》 > 官惟贤

按《明外史官惟贤传》：“惟贤，万历末为甘肃裴家营守
备。天启二年，以功擢都司佥书，署镇番参将事，历宣
府游击，延绥西路参将，复移镇番。西部频寇边，惟贤
屡挫其锋。王之臣经略辽东，乞惟贤赴关门。崇祯改
元，用为山海北路副总兵。二年冬，京师有警，惟贤入
卫，总理马世龙令急援宝坻、漷县。明年正月九日，
大”清兵自抚宁向山海，明日至凤凰店，离关三十里
许列三营。惟贤率参将陈维翰等设两营以待。坚壁
数日，连战十馀合，互有杀伤。十七日，世龙以祖大寿
军已迫永平，议轻兵袭遵化夹击。惟贤及游击张奇
化等慷慨请行，世龙乃简精锐，令将而东。是日至遵
化城下，城上矢石如雨。寻复遣兵出战，惟贤陷阵中
矢死，奇化亦战死。惟贤胆略绝人，勇冠诸将；其死也，
人咸惜之。